งัดดอกฝากสูงสู้พันธบัตรออมทรัพย์
คลังคุยคนสูงอายุจองซื้อเพียบแบงก์ออกเงินฝากดึงดูดลูกค้า
4 ก.ย. 2555

คลังคุยคนสูงอายุจองซื้อเพียบแบงก์ออกเงินฝากดึงดูดลูกค้า
พันธบัตรออมทรัพย์ 8 หมื่นล้าน ดอกเบี้ย 3.99% ฮอต แบงก์ดาหน้าออกเงินฝากดอกเบี้ยสูงดึงลูกค้า
รายงานข่าวกระทรวงการคลัง เปิดเผยว่า การเปิดจำหน่ายพันธบัตรออมทรัพย์ ปีงบประมาณ 2555 แบบอายุ 6 ปี วงเงิน 8 หมื่นล้านบาท อัตราดอกเบี้ยคงที่ 3.99% จ่ายดอกเบี้ยปีละ 2 ครั้ง วงเงินซื้อขั้นต่ำ 1,000 บาท และสูงสุดไม่เกิน 2 ล้านบาท ได้รับความสนใจจากประชาชนจองซื้อผ่านธนาคารกรุงเทพ กรุงไทย กสิกรไทย และไทยพาณิชย์ เป็นจำนวนมาก โดยเฉพาะกลุ่มผู้สูงอายุ
ทั้งนี้ เพราะพันธบัตรชุดนี้ให้ผลตอบแทนสูงกว่าพันธบัตรอายุ 10 ปี ที่ให้ผลตอบแทน 3.2-3.3%
ธนาคารกสิกรไทย เปิดเผยว่า มีผู้สูงอายุจองซื้อร่วม 1,200 ล้านบาท จากโควตาที่ได้รับ 2 หมื่นล้านบาท
นายอรุณ เลิศวิไลย์ ผู้ช่วยผู้จัดการ ธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธนาคารเปิดรับฝากเงิน “โครงการเงินฝากดอกเบี้ยสุขใจ 8” โดยผู้ฝากต้องเปิดบัญชีเงินฝากขั้นต่ำ 5 หมื่นบาท และสามารถฝากเงินเพิ่มครั้งละไม่ต่ำกว่า 5 หมื่นบาท ระยะเวลาการฝาก 16 เดือน โดยให้ผลตอบแทนในอัตราดอกเบี้ยเงินฝากแบบขั้นบันไดทุก 4 เดือน เฉลี่ยรวมได้รับดอกเบี้ย 3.40%
ทั้งนี้ หากฝากเงินตั้งแต่วันนี้–30 พ.ย. 2555 จะได้ดอกเบี้ย 3.15% ช่วงที่ 2 วันที่ 1 ธ.ค. 2555–31 มี.ค. 2556 อยู่ที่ 3.20% ช่วงที่ 3 วันที่ 1 เม.ย.–31 ก.ค. 2556 อยู่ที่ 3.25% และช่วงที่ 4 วันที่ 1 ส.ค.28 พ.ย. 2556 อยู่ที่ 4% โดยผู้ฝากที่เป็นบุคคลธรรมดาไม่ต้องเสียภาษีดอกเบี้ยเงินฝาก แต่หากผู้ฝากถอนเงินหรือปิดบัญชีก่อนครบกำหนด จะถูกเรียกเก็บค่าธรรมเนียมการถอนเงิน 1% ของต้นเงินที่ถอน แต่ไม่น้อยกว่าครั้งละ 500 บาท ยกเว้นผู้ฝากเสียชีวิต
นายอรุณ กล่าวว่า ธนาคารตั้งเป้าว่าจะมีผู้มาฝากเงิน 5.5 หมื่นล้านบาท โดยเงินที่ได้จะไปทดแทนเงินฝาก 3 ชุดที่ครบกำหนดไถ่ถอนไปเมื่อเดือน ส.ค.ที่ผ่านมา
ด้านธนาคารกสิกรไทยได้ประกาศขยายระยะเวลาเงินฝากประจำขั้นบันไดดอกสูงว้าว ที่จ่ายดอกเบี้ย 3.61% ออกไปจนถึงวันที่ 30 ก.ย.นี้
นายปกรณ์ พรรธนะแพทย์ รองกรรมการผู้จัดการ ธนาคารกสิกรไทย เปิดเผยว่า การขยายเวลาในการรับเงินฝากประจำขั้นบันไดดอกสูงว้าว 18 เดือนออกไป เพื่อเป็นอีกหนึ่งทางเลือกให้แก่ลูกค้าและประชาชนที่ถือครองพันธบัตรรัฐบาลที่ครบอายุลงและต้องการได้รับผลตอบแทนที่จูงใจกว่า เพราะเงินฝากชุดนี้ยิ่งฝากนานยิ่งได้รับดอกเบี้ยที่สูงขึ้นถึง 15% โดยกำหนดเงื่อนไขฝากขั้นต่ำ 1 หมื่นบาท รับดอกเบี้ยทุก 3 เดือน ซึ่งที่ผ่านมาปรากฏว่ามีลูกค้าฝากเงินถึง 4.2 หมื่นราย
เงินฝากชุดนี้ ผู้ฝากเงินจะได้รับอัตราดอกเบี้ยในเดือนที่ 1-5 ที่ 1.85% เดือนที่ 6-9 รับ 2.65% เดือนที่ 10-13 รับ 3.35% เดือนที่ 14-17 รับ 4.15% และเดือนที่ 18 รับดอกเบี้ย 15% แต่หากถอนก่อนครบกำหนดจะได้รับดอกเบี้ยตามระยะเวลาที่ฝากในอัตรา 1.85%